钦定古今图书集成/明伦汇编/官常典/第605卷 > 杜乔林
## 钦定古今图书集成/明伦汇编/官常典/第605卷 > 杜乔林

按《松江府志》：“乔林字君迁，华亭人。父若芳，以儒行称。
乔林成万历丙辰进士，除刑部主事，出知湖州府。府
枕太湖，故多盗。属川酋乱，山东妖寇起，巨盗竹林图
王会、王昆仑等，遂窃发，自号蛇山王，乔林与邻郡合
力擒之。而长兴贼叶朗生等潜踞湖中，出没无定。乔
林阴使人四出侦伺，密谋捕击。会其党高登瀛自归”，
虚实尽得，亟袭之，朗生等就缚。凡五十馀日，群盗悉
平。奏功当迁，民哗曰：“府君活我，奈何舍我去？”巡抚言
于朝，就加按察司副使，知府事如故。秩满，迁浙江水
利道副使。丁父忧，服阕，起福建屯盐道，转右参政，迁
山西按察使、浙江右布政使，分巡温、处。到官六日，海
寇刘香老入犯，围府城。乔林募勇士韦古生等昼夜
捍御，廉得贼谍汤家臣、陈九皋，诛之，内应绝。古生善
发火器，杀贼颇多，乃出兵奋击，三战皆捷，贼乃焚其
木城引去。事闻，再获褒赐。以病告归，卒。长子麟征字
仁趾，少有英誉，与太仓张溥等齐名。成崇祯辛未进
士，授刑部主事。少从父宦游，晓习吏事，尚书使掌章
奏。时太监张彝宪等总理部事，监宣、大诸镇。麟征上
疏极谏，举天启近事为戒，举朝叹服。寻改兵部职方
司，为尚书熊明遇所重。其请授诸将事权及定滇寇，
普名声，麟征条画为多。又上书论时政得失，有贾、晁
遗风。丁母忧归卒，年三十有九，天下惜之。所著《浣花
遗稿》行于世。